Twee koppe beter as een - Solidariteit Tydskrif
Solidariteit Tydskrif › 2019 – Uitgawe 3 › Twee koppe beter as een
2019 – Uitgawe 3 Redakteursbrief
Ek het nou die dag lekker vir 'n kollega van my gelag. Dit was 'n moeilike dag by die werk, want die sperdatum van 'n projek was op hande terwyl daar nog 'n miljoen goed gedoen moes word. Sy kan soos 'n tornado deur die kantoor waai as sy só 'n dag beleef en so waai die tornado toe ook by my kantoor in en sê: "Kan ek net vir jou sê, mense hoef darem net in kantoorure hierdie te beleef, maar ek moet dit saam met my huis toe vat."
Dit het my laat dink dat wat in jou kop aan die gang is, is wat jy elke dag en nag met jou saamdra. Stel jou voor hoe destruktief jou gedagtes kan wees as jy jouself nie teen jouself beskerm nie!
Die teendeel is natuurlik ook waar: Dink net wat jy alles kan bereik as jou ingesteldheid, hoe jy dink oor die lewe, positief is. Dit is die punt wat ek wil beklemtoon. Ons het in Suid-Afrika broodnodig om positief te dink en 'n goeie ingesteldheid te hê teenoor situasies, geleenthede en verandering.
Verandering is nie altyd maklik nie en om nuut te dink, is werklik 'n uitdaging vir sommige mense. Dit is egter ongelukkig iets waarmee niemand, behalwe jyself, jou kan help nie. Jy moet 'n daadwerklike besluit maak – 'n kopskuif – om nuut te dink.
Solidariteit was nog altyd aan die voorpunt van die veranderende omgewing, en om aan te pas by verandering is dit noodsaaklik om nuut te dink. Ons staan voor die deur van unieke uitdagings waarvoor ons unieke antwoorde moet gee. Solidariteit het heelwat antwoorde op hierdie uitdagings, maar daarvoor moet ons gemeenskap saam met ons nuut kan dink.
Vir Solidariteit is nuut dink 'n vereiste, maar dis selfs belangriker dat ons lede en die gemeenskap saam met ons nuut sal dink sodat ons werkbare oplossings kan uitvoer.
Een van hierdie uitdagings is die vierde industriële revolusie. Om 'n goeie werk in die era van die vierde industriële revolusie te kan hê, is kennis noodsaaklik. Die wapentuig in hierdie oorlog is kennisinstellings en die ammunisie is kennis. Daarom fokus Solidariteit daarop om 'n NetWerk van werk vir sy lede en die gemeenskap te skep.
Dink saam met Solidariteit nuut met die NetWerk van werk. Die stelsel se doel is om die verskillende werkinstellings wat Solidariteit die afgelope 20 jaar gebou het, só aan mekaar te koppel dat Solidariteit die volle werkspektrum dek.
Sit dus agteroor met 'n koppie warm koffie en lees in hierdie uitgawe hoe elk van die verskillende instellings van die Solidariteit Beweging saam nuut dink om die beste vir die toekoms te bied. Solidariteit daag jou uit om saam met ons nuut te dink. Twee koppe is immers beter as een!